钦定古今图书集成/理学汇编/经籍典/第188卷 > 李琪王霸世纪 > 序同姓微国纪
## 钦定古今图书集成/理学汇编/经籍典/第188卷 > 李琪王霸世纪 > 序同姓微国纪

周家封国八百，同姓五十。逮乎《春秋》之始，才二百四
十年尔，而周之子孙抑何其甚微耶？小国弱兵，介乎
强国之间，仅若黑子之著面，而地大民众，以临蕞尔
之国，奚啻瘠牛之偾豚。故郜畏鲁众，齐迫燕弱，汉阳
诸姬，楚实尽之。虞、虢、焦、滑、霍、杨、韩、魏，皆姬姓也，晋皆
兼之。然则周之子孙乌得不日失其序乎？呜呼！齐、楚
之人，狡然思启封疆，至于芟夷并吞，固无足怪，而同
姓大国恃其强力，亦往往自寻斧于本支，何耶？吾观
先王之时，大比小，强比弱，同姓无甚强大之国也，宜
若不足恃，而脉络联附，垂五六百年而未亡。春秋以
后，小并于大，弱并于强，同姓无甚弱小之国矣，宜可
以久立，而卒之肱髀分披，不能一二百年，而天下无
复，周之子孙终至于此，则知先王大封同姓之意，小
大相维之制，所以为保民长世之道，岂可诬哉！岂可
废哉！